Arbeidshof sê oor oudpolisiehoof se afdankingDie voormalige polisiekommissaris Khomotso Phahlane. Die arbeidshof het lt.genl. Khomotso Phahlane, ŉ voormalige waarnemende polisiehoof, se aansoek om sy afdanking uit die polisie ter syde te stel, van die hand gewys. Phahlane is by beweerde tenderbedrog van sowat R86 miljoen betrek wat verband hou met die aanskaffing van blou ligte en ander toerusting. Hy is in 2017 geskors en die tugverhoor teen hom, op verskeie aanklagte van wangedrag, is in April 2018 voor adv. Terry Motau SC aangehoor. Phahlane is in dié tugverhoor skuldig bevind en daar is aanbeveel dat hy afgedank word. Hy het die hooggeregshof sonder welslae gevra om die bevindings te laat hersien en het daarna die arbeidshof genader met ŉ aansoek om die stappe wat die polisie teen hom gedoen het, onregmatig te laat verklaar. Regter André van Niekerk het Dinsdag bevind die arbeidshof het nie die jurisdiksie om te bepaal of ŉ afdanking onregmatig – in teenstelling met onbillik – is nie. Van Niekerk het bevind as Phahlane wel afgedank word, soos die tugkomitee aanbeveel het, is daar steeds verskeie maniere waarop hy die regmatigheid en billikheid van die afdanking kan betwis. Hy het Phahlane se aansoek verwerp. Phahlane was van 2015 tot 2017 hoof van die polisie. Hy staan nou saam met verskeie ander senior offisiere tereg op aanklagte van bedrog. Die verhoor begin na verwagting in November.